CELEX: 32021D0673
Language: da
Date: 2021-04-21 00:00:00
Title: Kommissionens gennemførelsesafgørelse (EU) 2021/673 af 21. april 2021 om anmodningen om registrering af det europæiske borgerinitiativet »Grønne taghaver« (»Green Garden Roof Tops«) (meddelt under nummer C(2021) 2750) (Kun den engelske udgave er autentisk)

26.4.2021   
               
               
                  DA
               
               
                  Den Europæiske Unions Tidende
               
               
                  L 141/23
               
            
         KOMMISSIONENS GENNEMFØRELSESAFGØRELSE (EU) 2021/673
         af 21. april 2021
         om anmodningen om registrering af det europæiske borgerinitiativet »Grønne taghaver« (»Green Garden Roof Tops«)
         
            
               (meddelt under nummer C(2021) 2750)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/788 af 17. april 2019 om det europæiske borgerinitiativ (1), særlig artikel 6, stk. 2 og 3, og
         ud fra følgende betragtninger:
         
                     (1)
                  
                  
                     Kommissionen modtog den 3. marts 2021 en anmodning om registrering af det europæiske borgerinitiativ med titlen »Grønne taghaver« (»Green Garden Roof Tops«).
                  
               
                     (2)
                  
                  
                     Målene for initiativet er beskrevet som følger: »I Europa findes der mange eksisterende butikker med et tomt tag. I de fleste tilfælde anvendes disse tage ikke til noget specifikt formål. Hertil kommer, at disse tage er fulde af plastik og sten, som er de materialer, taget er lavet af. Disse områder bidrager derfor ikke i sig selv til miljøet, men øger nærmere skaderne på miljøet. Grunden til, at vi fokuserer på de miljømæssige fordele, skyldes vores nuværende miljøkrise. Vi er nødt til at gentænke og finde måder, der kan øge bevidstheden om miljøproblemer og bringe vores samfund, økonomi og beskyttelse af vores planet i sund balance. Kernen i planen er derfor at udnytte de eksisterende rum, der findes på tage. Tanken er at skabe grønne haveområder på forskellige virksomheders tage. På denne måde kan de ubrugte tage omdannes, så de bidrager til forbedre og afhjælpe miljøkrisen.«
                  
               
                     (3)
                  
                  
                     I et bilag findes der yderligere oplysninger om initiativet. Initiativet foreslår navnlig, at virksomhedernes ansatte frivilligt kan deltage i vedligeholdelsen af taghaverne, og at medlemsstaterne kan tilskynde virksomheder til at deltage aktivt i projekterne ved at indrømme en skattegodtgørelse ved udgangen af hvert skatteår. Bilaget indeholder også en liste over de forventede fordele for miljøet og for virksomhederne selv. Taghaverne vil 1) bidrage til at forbedre luftkvaliteten 2) bidrage til bekæmpelse af klimaændringer 3) føre til energibesparelser 4) forbedre vandfiltrering og vandbinding og 5) bidrage til levesteder for dyr og planter. De berørte virksomheder vil drage fordel i form af et godt omdømme, motiveret personale og skattefordele.
                  
               
                     (4)
                  
                  
                     Initiativtagerne opfordrer ikke udtrykkeligt Kommissionen til at vedtage en specifik retsakt, men den påtænkte retsakt kan udledes af nogle af forslagene til retsgrundlaget for handling. Ud fra målene sammenholdt med bilaget kan det konkluderes, at initiativet opfordrer til vedtagelse af et forslag til retsakt, der forfølger et miljømål og indeholder et skatteelement. Arbejdstagernes frivillige bidrag synes at være et supplement til miljømålet.
                  
               
                     (5)
                  
                  
                     For så vidt som initiativet har til formål at fremme oprettelsen af grønne taghaver ved hjælp af mulige finansielle incitamenter fra Unionens side eller foranstaltninger af skattemæssig karakter, har Kommissionen i henhold til traktatens artikel 192 beføjelse til at vedtage en retsakt.
                  
               
                     (6)
                  
                  
                     For så vidt som det foreslåede initiativ har til formål at fremme skattegodtgørelse for fradrag i indkomstskat, som medlemsstaterne skal indrømme, har Kommissionen i henhold til traktatens artikel 115 beføjelse til at vedtage en retsakt.
                  
               
                     (7)
                  
                  
                     Af disse grunde er det åbenbart, at ingen dele af initiativet falder uden for Kommissionens beføjelse til at fremsætte et forslag til EU-retsakt til gennemførelse af traktaterne.
                  
               
                     (8)
                  
                  
                     Initiativtagergruppen har i tilstrækkelig grad dokumenteret, at den opfylder kravene i artikel 5, stk. 1 og 2, i forordning (EU) 2019/788, og har udpeget kontaktpersoner i overensstemmelse med forordningens artikel 5, stk. 3, første afsnit.
                  
               
                     (9)
                  
                  
                     Initiativet er ikke åbenbart utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union eller med de rettigheder, der er nedfældet i Den Europæiske Unions charter om grundlæggende rettigheder.
                  
               
                     (10)
                  
                  
                     Borgerinitiativet »Grønne taghaver« (»Green Garden Roof Tops«) bør derfor registreres —
                  
               VEDTAGET DENNE AFGØRELSE:
         
            Artikel 1
            Det europæiske borgerinitiativ »Grønne taghaver« (»Green Garden Roof Tops«) registreres.
         
         
            Artikel 2
            Denne afgørelse er rettet til initiativtagergruppen for det europæiske borgerinitiativ »Grønne taghaver« (»Green Garden Roof Top«), som repræsenteres ved Almog Yoana Sade og Negev Raphael Sade, der fungerer som kontaktpersoner.
         
         
            Udfærdiget i Bruxelles, den 21. april 2021.
            
               
                  På Kommissionens vegne
               
               Věra JOUROVÁ
               
                  Næstformand
               
            
         
         
            (1)  EUT L 130 af 17.5.2019, s. 55.